REGOLAMENT TAL-KUMMISSJONI (KE) Nru 777/2009
tas-26 ta’ Awwissu 2009
li jemenda r-Regolament (KE) Nru 575/2009 li jistipula perċentwali ta’ aċċettazzjoni għall-ħruġ ta’ liċenzji tal-esportazzjoni, li jirrifjuta applikazzjonijiet għal liċenzji tal-esportazzjoni u li jissospendi t-tressiq tal-applikazzjonijiet għal liċenzji tal-esportazzjoni għal zokkor ’il barra mill-kwota
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi l-organizzazzjoni komuni tas-swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1),
Wara li kkunsidrat ir-Regolament tal-Kummissjoni (KE) Nru 951/2006 tat-30 ta’ Ġunju 2006 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 318/2006 dwar il-kummerċ ma’ pajjiżi terzi fis-settur taz-zokkor (2), u b’mod partikolari l-Artikolu 7e flimkien mal-Artikolu 9(1) tiegħu,
Billi:
(1)
Skont l-Artikolu 61, l-ewwel subparagrafu, il-punt (d) tar-Regolament (KE) Nru 1234/2007, iz-zokkor prodott matul sena ta’ kummerċjalizazzjoni li jaqbeż il-kwota msemmija fl-Artikolu 56 ta’ dak ir-Regolament jista’ jiġi esportat biss skont il-limitu kwantitattiv li għandu jiġi ffissat.
(2)
Ir-Regolament tal-Kummissjoni (KE) Nru 924/2008 tad-19 ta’ Settembru 2008 li jistipula l-limitu kwantitattiv tal-esportazzjoni taz-zokkor u l-isoglukożju ‘l barra mill-kwota sa tmiem is-sena tas-suq 2008/2009 (3) ffissal-limitu kwantitattiv għal 650 000 tunnellata.
(3)
Il-kwantitajiet taz-zokkor koperti bl-applikazzjonijiet għal-liċenzji tal-esportazzjoni qabżu dak il-limitu kwantitattiv. Għalhekk, ir-Regolament tal-Kummissjoni (KE) Nru 575/2009 (4) ssospenda t-tressiq tal-applikazzjonijiet għal-liċenzji tal-esportazzjoni taz-zokkor ‘il barra mill-kwota għall-perjodu mis-6 ta’ Lulju 2009 sat-30 ta’ Settembru 2009.
(4)
Bl-emenda tar-Regolament (KE) Nru 924/2008, introdotta bir-Regolament tal-Kummissjoni (KE) Nru 776/2009 (5), il-limitu kwantitattiv għall-esportazzjonijiet taz-zokkor barra mill-kwota fir-rigward tas-sena tas-suq 2008/2009 żdied bi 300 000 tunnellata.
(5)
Hekk kif jiżdied il-limitu kwantittativ fir-rigward tas-sena tas-suq 2008/2009, it-tressiq tal-applikazzjonijiet għandu jerġa’ jkun possibbli.
(6)
Għalhekk, ir-Regolament (KE) Nru 575/2009 għandu jiġi emendat skont dan.
(7)
Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Fl-Artikolu 1 tar-Regolament (KE) Nru 575/2009, il-paragrafu 3 għandu jitħassar.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Awwissu 2009.